Pantikapey tarihınıñ eñ parlaq saifeleri m.e 5 — m. e. 3 asırnıñ başındadır. O asırlarda Pantikapey şimaliy Qara deñiz yanınıñ eñ büyük esnaf ve ticaret merkezi edi. Onıñ meydanlığı 100 gektarğa yaqın edi. Bu polis Mitridat dağınıñ caplarında ve etegi etrafında buluna edi. Dağnıñ töpesinde Apollon, Kibesa ibadethanelerinen ve Bospor ükümdarlarınıñ saraylarınen akropol bar edi. Onıñ yalı boyu tarafında agora ve büyük liman bar edi. Anda Aq deñiz ülkelerinden zeytün yağı, şarap, keramik savut ve skit topraqlarından ötmek, balıq, teri kibi mallar kele edi. Dağnıñ eteklerinde zengin şeerlilerniñ evleri bar edi. İşçilerniñ evçikleri ise, şeerniñ çetinde tura edi.